Moontlike kabinetskommeling: ‘Pos minstens dié vyf ministers’John Steenhuisen, leier van die DA. (Foto: DA/Twitter) Toenemende armoede, werkloosheid en onstabiliteit in Suid-Afrika is te wyte aan die versuim van pres. Cyril Ramaphosa se kabinetsministers om aan selfs die mees basiese vereistes van hul mandaat te voldoen. Só het John Steenhuisen, DA-leier, gesê in reaksie op naweekberigte dat Ramaphosa moontlik sy kabinet kan skommel. Ramaphosa het glo met ŉ proses begin om te bepaal of sy ministers die teikens haal wat in hul prestasie-ooreenkomste vervat is. “Die voor die hand liggende oplossing is dat Ramaphosa die meeste van sy ministers vervang. ŉ Skommeling van dieselfde nuttelose bydraers sal niks doen om Suid-Afrika se vinnig groeiende probleme op te los nie. Die vis vrot van die kop af.” Steenhuisen het ook verwys na die verkiesing van Zandile Gumede as streeksvoorsitter van die ANC se eThekwini-streek en gesê Ramaphosa het duidelik beheer oor hierdie en ander sleutelstreke verloor. Gumede staan op korrupsieverwante aanklagte tereg. Ingevolge ANC-beleid moet enige partylid wat strafregtelik vervolg word, “opsy staan”. ŉ Kabinetskommeling is egter die geleentheid vir die president om sy kabinet te verklein. “Met 38 departemente het ons een van die grootste en ondoeltreffendste kabinette ter wêreld – meer as twee keer so groot soos kabinette in baie hedendaagse demokrasieë. Pres. Cyril Ramaphosa (Foto: Elmond Jiyane/GCIS) “Boonop het elkeen van ons departemente ŉ adjunkminister, en in sommige gevalle meer as een, wat geen doel dien nie. Ramaphosa moet ŉ einde maak aan hierdie verkwistende werk-vir-kaders-skema en Suid-Afrika die kleiner en geskikte kabinet gee wat hy nodig het.” Volgens Steenhuisen is daar vyf ministers wat beslis vervang moet word. Bheki Cele, minister van polisie, moet volgens Steenhuisen die trekpas kry vir sy algehele versuim om verlede jaar se geweld en plundering te voorkom. “Gwede Mantashe, minister van energie, moet ook gepos word vir sy algehele mislukking en onwilligheid om onafhanklike kragprodusente in staat te stel om krag op te wek. Aaron Motsoaledi, minister van binnelandse sake, het daarin misluk om immigrante behoorlik te dokumenteer en dit het bygedra tot die gewelddadige xenofobie in Suid-Afrika.” Steenhuisen meen Patricia de Lille, minister van openbare werke en infrastruktuur, en Fikile Mbalula, minister van vervoer, moet ook afgedank word. “De Lille het daarin misluk om te voorkom dat die parlement afbrand en Mbalula kon nie daarin slaag om die land se spoornetwerk teen vandale en plunderaars te beskerm nie. Die krisis met rybewyse kan ook op Mbalula se skouers gepak word.”